A Bizottság 3649/92/EGK rendelete

(1992. december 17.)

a feladási tagállamban szabadforgalomba bocsátott jövedéki termékek Közösségen belüli szállításának egyszerűsített kísérőokmányáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a jövedékiadó-köteles termékekre vonatkozó általános rendelkezésekről és e termékek tartásáról, szállításáról és ellenőrzéséről szóló, 1992. február 25-i 92/12/EGK tanácsi irányelvre [1], és különösen annak 7. cikke (4) bekezdésére,

tekintettel a Jövedékiadó-bizottság véleményére,

mivel egy tagállamban már szabadforgalomba bocsátott jövedéki termék szabad mozgásait nem lehet korlátozni e tagállam területére; ha az ilyen terméknek egy másik tagállamban van a kereskedelmi célú rendeltetése, a jövedéki adót a rendeltetés szerinti tagállam szabályai szerint újból ki kell vetni és ez által a feladási tagállamban megfizetett jövedéki adó visszaigényelhetővé válik ;

mivel az ilyen termékek adóügyi ellenőrzésének biztosítására a 92/12/EGK irányelv 7. cikkének (4) bekezdése előírja, hogy az ezen irányelv 18. cikkének (1) bekezdésében említett kísérőokmány lényeges adatait egy egyszerűsített kísérőokmány sorolja fel; mivel ezen okmány formáját és tartalmát meg kell állapítani;

mivel az érintett kereskedők semmilyen további terhet nem viselhetnek a szállítási okmányok vonatkozásában, és ezért rendelkezni kell a már létező kereskedelmi okmányok használatáról, feltéve, hogy azok megfelelnek bizonyos feltételeknek;

mivel a feladási tagállamban fizetett jövedéki adó visszatérítésére biztosítani kell egy példányt;

mivel az eljárás részleteit és a kísérőokmány példányainak számát meg kell állapítani;

mivel rendelkezni kell a teljesen denaturált alkohol kereskedelmi szállítását kísérő okmányról,

ELFOGADTA EZT A RENDELETET:

1. cikk

Ha egy tagállamban már szabadforgalomba bocsátott jövedéki terméket egy másik tagállamban a 92/12/EGK irányelv 7. cikkében említett célokra szánnak, a Közösségen belüli szállításáért felelős személynek egy egyszerűsített kísérőokmányt kell kiállítania. Az ilyen termékeknek az egyik tagállamból a másik tagállamba történő szállítása során az okmánynak kísérnie kell a szállítmányt, és azt ellenőrzés céljából a tagállamok illetékes hatóságainak rendelkezésére kell bocsátani.

2. cikk

(1) A mellékletben bemutatott mintát egyszerűsített kísérőokmányként lehet használni a minta 1. példányán szereplő kitöltési útmutatónak megfelelően.

(2) A kereskedelmi okmányokat, vagyis számlákat, szállítóleveleket, fuvarleveleket stb. egyszerűsített kísérőokmányként lehet használni, feltéve, hogy azok ugyanazon információelemeket tartalmazzák, mint a mellékletben bemutatott mintaokmány, és az információ jellegét olyan szám azonosítja, amely megfelel az említett minta vonatkozó rovatszámának.

3. cikk

"Egyszerűsített kísérőokmány (jövedéki termékek) adóügyi ellenőrzés céljára"

4. cikk

Az egyszerűsített kísérőokmányt három példányban kell kiállítani.

Az 1. példányt a szállító megtartja adóügyi ellenőrzés céljára.

A 2. példánynak az árut kell kísérnie a szállítás során, és a címzett őrzi meg.

A 3. példánynak az árut kell kísérnie, és azt – különösen amennyiben a szállító adóvisszatérítés céljából kéri – vissza kell küldeni a szállítóhoz a címzett visszaigazolásával együtt, amely jelzi a rendeltetés szerinti tagállamban az áru további adóügyi ellenőrzés alá vonását is. E példányt a 92/12/EGK irányelv 22. cikkének (3) bekezdése szerinti esetleges adóvisszatérítési kérelemhez kell csatolni.

5. cikk

Az egyszerűsített kísérőokmányt a 92/83/EGK tanácsi irányelv [2] 27. cikke (1) bekezdésének a) pontjában meghatározottak szerint a teljesen denaturált alkohol Közösségen belüli kereskedelmi szállításának kísérésére is használják.

6. cikk

Ez a rendelet 1993. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. december 17-én.

a Bizottság részéről

Christiane Scrivener

a Bizottság tagja

[1] HL L 76., 1992.3.23., 1. o.

[2] HL L 316., 1992.10.31., 21. o.

--------------------------------------------------

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------